अन्ना हजारे आ उनुकर टीम के गिरफ्तार कर लिहल गइल
August 16, 2011
आजाद देश में भ्रष्टाचार के खिलाफ आन्दोलन से परेशान केन्द्र सरकार आजु सबेरे अन्ना हजारे, अरविन्द केजरीवाल, किरण बेदी, मनोज सिसोदिया समेत कई लोग के गिरफ्तार कर लिहल गइल बा. गिरफ्तारी से पहिलही अन्ना हजारे आपन संदेश रिकार्ड करवा के मीडिया के दे चुकल रहले जवना में लोग से अपील कइल गइल बा कि आन्दोलन थमे के ना चाही आ अतना गिरफ्तारी दिहल जाव कि देश का कवनो जेल में जगह ना बाच जाव.
सरकार भा कंग्रेस का तरफ से कवनो बयान अबही ले नइखे आइल बाकिर हलचल से लागत बा कि सरकार आ कांग्रेस का भीतर बेचैनी बढ़ल जात बा. सोचले रहे लोग कि अन्ना आ उनुका टीम का गिरफ्तारी का बाद ई आन्दोलन रुक जाई बाकिर पूरा देश से जइसन खबर आ रहल बा आ जवना तरह से मीडिया एह बात के कवर कर रहल बा तवना से इहे लागत बा कि केन्द्र सरकार आ कांग्रेस के फजीहत बढ़े वाला बा.
bho_Deva ltz_Latn bho_Deva bho_Deva